Slik klarte Vibeke å slutte med snus: – Genialt, mener ekspert
Vibeke Klemetsen kunne ikke gå ut døren uten snusboksen. Men så fikk hun en idé – og klarte å kvitte seg med snusen etter ni års avhengighet. – Jeg var ordentlig avhengig. Det var meg og snusen, det var den største kosen jeg kunne ha. En kaffe om morgenen og en snus, da var jeg zen. Tidligere kunne ikke Vibeke Klemetsen gå ut av døren uten å ha en snusboks i lommen. Hun kunne ikke dra i middager uten å vite at snusen var med, og hun kunne ikke legge seg om kvelden dersom det ikke var nok snus i hus. – Det eneste tidspunktet jeg ikke snuste, var når jeg var på yogamatten. 16 prosent av befolkningen snuste daglig i 2023, ifølge Helsedirektoratet. Det tilsvarer 730.000 personer. I 2023 klarte Klemetsen å komme seg ut av statistikken – etter å ha snust daglig de ni siste årene. Det var flere grunner til at hun kom frem til avgjørelsen.  Klemetsen er tidligere programleder og har de siste årene vært kjent for sin sunne livsstil – som hun har frontet i sine sosiale kanaler og som yogainstruktør og forfatter av bøker om sunn mat og yoga. – Det blir litt paradoksalt. Jeg lever av yoga og denne livsstilen, men gikk med et konstant indre stress på grunn av snusen. Jeg følte på at jeg var så avhengig. Det hadde tatt styringen over livet mitt. Alt jeg prøvde å hige etter, var å finne ro. Hun slet også med mye vondt i tannkjøttet. Og den siste årsaken til at hun ønsket å slutte: – Det er pissedyrt. Jeg ville bruke de tusenlappene på noe annet.  Hun hadde ikke tidligere forsøkt å slutte, så hun visste ikke hvor vanskelig det kom til å bli.  – Vi var i middag til noen venner, og en av dem fortalte at han sluttet å snuse på ferie fordi han ikke hadde snus tilgjengelig. Det ga Klemetsen en tanke. Da hun i juli skulle på familieferie, hadde hun kun med seg to og en halv boks snus. – Vi skulle være borte i to uker, og jeg hadde glemt å kjøpe mer, så der og da bestemte jeg meg: Nå skal jeg søren meg gi det en sjanse.  Samtidig delte hun med Instagram-følgerne sine at hun skulle kutte snusen. – Da ble det en forpliktelse for meg selv, fordi da hadde jeg sagt det høyt til hele verden. Jeg mistet en del følgere faktisk, flere hundre. Det er veldig tydelig at enten blir man provosert eller synes det er teit, men så var det også mange som heiet, sier hun. Slik sluttet hun Da Klemetsen ankom hotellet, tømte hun snusboksene på sengen og telte hvor mange hun hadde igjen. – Jeg satte opp en plan for antall snus de neste syv dagene: 6–6–6-5–5–3–1. Jeg gikk og kjøpte meg masse tyggis og drops, og jeg holdt meg mye opptatt i aktivitet. Og noen dager ut så klarte jeg meg med mindre snus enn planen jeg hadde satt opp. Uten tilgang på mer snus, synes 48-åringen ferien gikk overraskende bra. Og etter hjemreise har hun ikke tatt en eneste snus. – Det var de helsemessige fordelene med å slutte som var det viktigste for meg. Høsten 2023 skulle likevel teste henne brutalt. Klemetsen mistet brått faren sin – og kort tid etter mistet hun jobben. – På grunn av situasjonen fikk jeg verre abstinenser på høsten. Jeg har vært mye sliten og lei meg, og tidligere har jeg funnet trøst i å kose meg med snusen. Døgnet før begravelsen var snus det eneste jeg hadde lyst på. Men likevel har hun klart å holde seg unna tilbakefall. – Jeg er blitt mer avhengig av å spise sjokolade, godteri og chips i hverdagen, men jeg tar heller noen kilo ekstra på kroppen enn snusen tilbake. Har spart 15.000 kroner Klemetsen mener det avgjørende, dersom du vil kutte snusen, er å ha en klar motivasjon for hvorfor man vil slutte å snuse. – Og så må du bare bestemme deg og holde deg til planen. I tillegg har hun tre følgende tips: Installer Slutta-appen – I starten var jeg inne på den hele tiden. Det er supergøy å følge med på hvor mye penger man sparer og hvor lenge man har holdt ut. Distraher deg med aktivitet – Når jeg har hatt mye abstinenser, har jeg tatt på joggesko og gått tur med bikkja. Det er viktig å flytte fokuset over på noe annet. Ha tyggis/snacks tilgjengelig – Jeg har Fishermans friends med meg overalt, i jakkelommen eller i vesken. Ha med et alternativ å putte i munnen. Nå har hun vært snusfri i om lag 220 dager og spart 14.575 kroner. Det kom godt med da hun i januar dro til India for en måneds yogareise. – Jeg sparte inn flybilletten dit. Det har man med seg i disse dyrtider, smiler hun. Mentaltrener om Vibekes metode: – Genialt Mentaltrener Øyvind Hammer har skrevet boken «Snusfri». Han sier Vibekes metode inneholder mange av de elementene som går igjen hos de som lykkes med snusslutt. – Vibeke var helt klart overmoden for å slutte når hun dro på ferie og fikk en perfekt anledning servert i fanget når hun hadde glemt å kjøpe snus. Det å forplikte seg ovenfor Instagram-følgerne er genialt. Det betyr at hun har tatt en endelig avgjørelse om å slutte, ikke bare prøve. Det holder henne i ørene om fristelsen for å gi opp kommer snikende. Nedtrappingsdelen bidrar til at nikotinsuget avtar gradvis før hun endelig slutter, det gir henne tid til å forberede seg mentalt på at det skal skje, sier han. – Det er smart å ha en plan for å takle utfordringene i hverdagen uten snus. Slutta-appen, distraksjoner, alternativer til snus å putte i munnen, er alle gode verktøy å bruke. Det aller viktigste er resultatet: Vibeke har sluttet med snus. Før du slutter, er det lurt å gjøre deg så klar at du gleder deg til å komme i gang, sier han.  – Forberedelsesfasen handler blant annet om å finne motivasjon, ta oppgjør med sannheter, ta kontroll, lag en plan og tro på at du kan klare det. Det gjør det enklere å være forberedt på hva som kommer. Hammer sier at du bør ha følgende ting i bakhodet i startfasen: De neste fasene er mer krevende fordi du bryter med vaner og får abstinenser, sier han. Og understreker: – Du kan slutte når du vil ved å ikke ta den neste snusen. Deretter er det bare å gjennomføre. Så enkelt kan det gjøres. Fordelen med forberedelser er at det blir lettere å stå løpet ut.
Vibeke Klemetsen klarte å kvitte seg med snusen etter ni års avhengighet ved å utnytte situasjonen på en familieferie. 16 % av befolkningen snuste daglig i 2023, tilsvarende 730.000 personer. Helsedirektoratets «Slutta-app» og fokus på aktivitet og tyggis/snacks kan hjelpe i prosessen med å slutte, mener Klemetsen. Klemetsen har hittil spart 14.575 kroner ved å være snusfri i ca. 220 dager.